PARLAMENTARNI ODBOR ZA STABILIZACIJU I PRIDRUŽIVANjE

EVROPSKA UNIJA - SRBIJA

Četvrti sastanak

7-8. oktobar 2015. godine

Strazbur

NACRT DEKLARACIJE I PREPORUKA

Parlamentarni odbor za stabilizaciju i pridruživanje Evropske unije i Srbije (POSP) održao je svoj četvrti sastanak od 7-8. oktobra 2015. godine u Strazburu. Sastanku su kopredsedavali Igor ŠOLTES , ispred delegacije Evropskog parlamenta, i Vladimir ORLIĆ, ispred delegacije Narodne skupštine Republike Srbije

U razmeni stavova sa Odborom učestvovali su:

* g. Nikolas ŠMIT, ministar za rad, zapošljavanje socijalnu i solidarnu ekonomiju, u ime zvaničnog predsedavanja Luksemburga Savetu EU,
* r. Žan-Erik PAKE, direktor za Zapadni Balkan, Generalnog direktorata za susedsku politiku i pregovore o proširenju, u ime Evropske Komisije,
* gđa Ksenija MILENKOVIĆ, direktor (vršilac dužnosti) Kancelarije za evropske integracije, u ime Vlade Republike Srbije

Članovi Parlamentarnog odbora za stabilizaciju i pridruživanje razmatrali su sledeće teme:

• Aktuelno stanje pristupnih pregovora i odnosa EU-Srbija;

• Izbeglička kriza sa kojom se suočava EU i Srbija;

• Dijalog o normalizaciji odnosa između Beograda i Prištine;

• Stanje u oblasti zapošljavanja uključujući i reformu zakona o radu i smanjenja u javnom sektoru ;

• Zaštita ljudskih prava i sloboda, uključujući i slobodu medija.

Parlamentarni odbor za stabilizaciju i pridruživanje, u skladu, sa Pravilom 7 Poslovnika i Članom 125 Sporazuma o stabilizaciji i pridruživanjui Evropske unije i Srbije, upućuje sledeću Deklaraciju i Preporuke Savetu za stabilizaciju i pridruživanje i institucijama Srbije i Evropske Unije:

1. Pozdravlja krupne korake koje je Srbija napravila u cilju otvaranja prvih pregovaračkih poglavlja; ohrabruje vlasti da nastave sa sprovođenjem reformi u cilju jačanja rasta i zapošljavanja; poziva na sprovođenje usvojenih planova aktivnosti i mera i stoga poziva države članice EU da daju svoju saglasnost za otvaranje prvih pregovaračkih poglavlja do kraja ove godine, uzimajući u ozbir nedavni razvoj događaja i ispunjenje preporuka Evropske komisije;

2. Veoma pozdravlja dalje korake preduzete u cilju normalizacije odnosa između Beograda i Prištine i rezultate ostvarene tokom poslednje runde dijaloga održanog uz posredstvo EU; poziva obe strane učesnice dijaloga da u potpunosti sprovedu postignute sporazume i traže od Evropske komisije i Evropske službe za spoljne poslove (EEAS) da nastave svoju ulogu posrednika u dijalogu između Beograda i Prištine;

3. Pozdravlja rezultate Bečke konferencije lidera EU i Zapadnog Balkana koja je organizovana u okviru „Berlinskog procesa“ sa ciljem stimulisanja procesa proširenja, uspostavljanje budućih TEN-T koridora kroz Srbiju i druge zemlje Zapadnog Balkana kao efikasnog sredstva za jačanje regionalne saradnje i stabilnosti; izražava podršku Forumu civilnog društva Zapadnog Balkana koji se sastao uporedo sa samitom vlada radi davanja niza preporuka koje se odnose između ostalog na regionalnu saradnju, zapošljavanje mladih, medijske slobode, i neophodnost većeg uključivanja civilnog društva i poziva na adekvatan nastavak njegovog sprovođenja do konferencije u Parizu 2016. godine;

4. Podstiče Srbiju da nastavi da igra pozitivnu ulogu u regionalnoj saradnji, pozdravlja dobar politički dijalog između Srbije i BiH, u okviru kojeg je, između ostalog, predsednik Vlade Srbije prisustvo komemoraciji u Srebrenici, a sva tri člana Predsedništva BiH posetila Beograd; izražava snažnu podrški inicijativi REKOM-a i poziva srpske vlasti da preduzmu pozitivne korake sa vladama u regionu u cilju sprovođenja ove inicijative u praksi;

5. Pozdravlja spremnost EU da poveća humanitarnu i finansijsku pomoć Srbiji kako bi joj pomogla da se izbori sa stalnim i neizmernim izbegličkim pritiscima, kao i pokretanje mehanizma civilne zaštite; poziva na dalju podršku u tom pogledu; apeluje na države članice EU da pristupe rešavanju aktuelne izbegličke krize na koordinisan način i uz potpuno uključivanje zemalja koje su u procesu pridruživanja, a koje su pogođene velikim prilivom izbeglica; pozdravlja brzu humanitarnu reakciju Srbije i značajne aktivnosti preduzete da bi se obezbedila najbolja moguća skloništa za hiljade izbeglica na svojoj teritoriji;

6. Potvrđuje značaj slobode izražavanja i slobodnih medija i snažno podržava nepristrasnost, profesionalizam i novinarsku etiku; sa zabrinutošću konstatuje tvrdnje o auto-cenzuri u medijima i konstatuje nesrazmernost između stavova kojima se podržava vlast i onih kojima se ona kritikuje; poziva na unapređenje kulture novinarstva i jačanje samoregulativnog sistema i doslednosti u radu Republičke regulatorne agencije u cilju sprečavanja tabloidizacije medija i konstatuje značaj zaštite podataka i pristupa informacijama u okvom kontekstu; poziva da se temeljno istraže svi napadi na novinare koji su se dogodili u prošlosti i pruži trajna bezbednost novinarima; izražava uverenost da će potpuno sprovođenje seta medijskih zakona, transparentnost u pogledu vlasništva medija, jasne smernice u vođenje reklamnih kampanja i kupovine medijskog vremena i dalja privatizacija medija u značajnoj meri unaprediti sveukupno stanje; ističe da sloboda medija treba da se procenjuje na osnovu toga da li građani imaju mogućnost da primaju nepristrasne i objektivne informacije, uključujući i one koje kritikuju vladu i da li su alternativni izvori informisanja uopšte dostupni;

7. Poziva na dalje izvršavanje Akcionog plana za sprovođenje Nacionalne strategije reforme pravosuđa za period 2013-2018. godine, kao i na započinjanje rada na izmeni Ustava kojim bi se poboljšao položaj pravosuđa ukoliko to predlože nezavisni eksperti programa TAIEX, kao i na izmenama zakonodavstva kojima će se unaprediti kvalitet i doslednost sudske prakse i obrazovanje u sudstvu; konstatuje nagomilane nerešene sudske predmete i snažno podržava brže rešavanje sudskih predmeta u skladu sa programom Vrhovnog kasacionog suda za smanjenje broja nerešenih predmeta;

8. Pozdravlja ekonomske reforme koje su poboljšale budžetsku situaciju u Srbiji i poziva Komisiju da nastavi da pruža podršku vladi u sprovođenju njenih planova za dalje reforme; izražava podršku vlastima u Srbiji u njihovim nastojanjima da smanje broj zaposlenih u javnom sektoru;

9. Pozdravlja rad Kancelarije zaštitnika građana uključujući i saradnju sa Narodnom skupštinom i doprinos poboljšanju pravnog okvira, odgovornosti i transparentnosti državnih organa; ističe značaj punog poštovanja nezavisnosti Zaštitnika građana; ističe da Kancelarija zaštitinika građana igra suštinsku ulogu u održavanju efikasnog sistema kontrole rada vlade i državnih institucija i da joj se shodno tome mora pružiti sva neophodna podrška kako bi vršila svoje dužnosti;

10. Konstatuje značajnu razliku u stavovima u pogledu sankcija prema Rusiji i u pogledu vojnih vežbi sa ovom zemljom i poziva Srbiju da se postepeno uskladi sa zajedničkom spoljnom i bezbednosnom politikom EU i ohrabruje ostvaren veći stepen usklađenosti i učešće u civilnim i vojnim misijama EU;

11. Pozdravlja činjenicu da je Beogradska parada ponosa mirno organizovana drugi put za redom uz puno poštovanje ljudskih prava i sloboda i postojećih zakona, kao i činjenicu da je Parada ponosa Romske zajednice organizovana bez problema po prvi put; pohvaljuje rad vlade na Nacionalnoj strategiji za sprečavanje i zaštitu od diskriminacije iz 2013. godine i akcioni plan za njenu primenu iz 2014. godine i poziva srpske vleasti da nastave da ga sprovode; ohrabruje srpske vlasti da odlučno razmotre zločine iz mržnje protiv LGBTI osoba;

12. Pozdravlja odluku Evropske Komisije da prihvati konačne nacrte akcionih planova za poglavlja 23 i 24, podseća na značaj specijalizovanog akcionog plana za nacionalne manjine, efikasnost procesa izrade nacrta i sprovođenje; konstatuje značaj očuvanja ostvarenog stepena manjinskih prava, posebno u oblasti obrazovanja i zvanične upotrebe jezika; konstatuje značaj očuvanja lokalnih medija koji emituju program na manjinskim jezicima u procesu privatizacije medija koji je u toku;

13. Poziva na jačanje uloge Narodne skupštine Republike Srbije, kao vrhovnog predstavničkog tela građana. Posebno ističe neophodnost jačanja njene kontrolne funkcije. Ohrabruje Parlament da nastavi da razvija argumentovane debate i omogući redovnu komunikaciju sa građanima i civilnim društvom kao neizostavnim preduslovom za uspešan proces pristupanja Srbije EU.